**PAKUOTĖS LAPELIS: informacija vartotojui**

**VINPOCETINE-aconitum 10 mg tabletės**

Vinpocetinas

**Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.**

- Neišmeskite šio lapelio, nes vėl gali prireikti jį perskaityti.

- Jeigu kiltų daugiau klausimų, kreipkitės į gydytoją arba vaistininką.

1. Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
2. Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.

**Apie ką rašoma šiame lapelyje?**

1. Kas yra VINPOCETINE-aconitum ir kam jis vartojamas

2. Kas žinotina prieš vartojant VINPOCETINE-aconitum

3. Kaip vartoti VINPOCETINE-aconitum

4. Galimas šalutinis poveikis

5. Kaip laikyti VINPOCETINE-aconitum

6. Pakuotės turinys ir kita informacija

**1. Kas yra VINPOCETINE-aconitum ir kam jis vartojamas**

VINPOCETINE-aconitum priklauso pažintines funkcijas gerinančių vaistų, taip vadinamųjų nootropų, grupei.

Veiklioji vaisto medžiaga yra vinpocetinas.

VINPOCETINE-aconitum yra skirtas psichikos ar nervų sistemos sutrikimo simptomų, atsiradusių dėl smegenų kraujotakos nepakankamumo, lengvinimui senyviems žmonėms.

**2. Kas žinotina prieš vartojant**  **VINPOCETINE-aconitum**

**VINPOCETINE-aconitum vartoti negalima:**

1. jeigu yra alergija vinpocetinui arba bet kuriai pagalbinei šio vaisto medžiagai (jos išvardytos 6 skyriuje);
2. jei esate nėščia ar žindote kūdikį;
3. jeigu neseniai įvyko kraujo išsiliejimas į smegenis, taip pat kai padidėjęs vidinis spaudimas galvos smegenyse;
4. vaikams ir paaugliams.

**Įspėjimai ir atsargumo priemonės**

Pasitarkite su gydytoju, prieš pradėdami vartotiVINPOCETINE-aconitum.

Būtinai pasakykite gydytojui apie visas kitas ligas, kuriomis sergate (ypač jei sutrikusi širdies veikla ar gydytojas Jums sakęs, kad yra pakitimų elektrokardiogramoje (EKG), pavyzdžiui, pailgėjęs QT intervalas).

Jeigu Jums atsirado odos išbėrimas, niežulys, dusulys, ištino veidas, būtina tuoj pat kreiptis į gydytoją, nes Jūs galite būti jautrus vaistui.

**Vaikams ir paaugliams**

Vaisto negalima vartoti jaunesniems kaip 18 metų vaikams ir paaugliams.

**Kiti vaistai ir VINPOCETINE-aconitum**

Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.

Galima vinpocetino sąveika su vaistais, mažinančiais kraujospūdį (pavyzdžiui, organiniais nitratais), vaistais nuo širdies ritmo sutrikimų, mažinančiais kraujo krešėjimą (antikoaguliantais) ir centrinę nervų sistemą veikiančiais vaistais.

Šis vaistas gali stiprinti metildopos (vaisto, mažinančio kraujospūdį) poveikį, todėl gydymo VINPOCETINE-aconitum metu gydytojas gali reguliariai matuoti kraujospūdį.

**Nėštumas ir žindymo laikotarpis**

Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą, pasitarkite su gydytoju.

VINPOCETINE-aconitum nėščioms moterims ir žindyvėms vartoti negalima.

**Vairavimas ir mechanizmų valdymas**

VINPOCETINE-aconitum gali paveikti gebėjimą vairuoti ir valdyti mechanizmus.

Vaistą vartojantiems žmonėms gali sumažėti kraujospūdis, dėl to pasireikšti galvos svaigimas ir bendras silpnumas, todėl patariama nevairuoti ir nevaldyti mechanizmų tol, kol gydytojas nenustatys, ar tai daryti galima.

**VINPOCETINE-aconitum sudėtyje yra laktozės.**

Jeigu gydytojas Jums yra sakęs, kad netoleruojate kokių nors angliavandenių, kreipkitės į jį prieš pradėdami vartoti šį vaistą.

**3. Kaip vartoti VINPOCETINE-aconitum**

Visada vartokite šį vaistą tiksliai kaip nurodė gydytojas. Jeigu abejojate, kreipkitės į gydytoją.

Rekomenduojama gerti po 1 tabletę tris kartus per parą (atitinka 30 mg paros dozę).

Vaisto poveikis pasireiškia maždaug po savaitės, o stipriausias poveikis - maždaug po 3 mėnesių.

Paprastai vaistas toleruojamas gerai, todėl jį galima vartoti ilgą laiką.

Senyviems pacientams paprastai dozės keisti nereikia.

Pacientams, sergantiems kepenų ar inkstų funkcijos sutrikimu, dozės keisti nereikia.

Vaistą gerti po valgio.

**Ką daryti pavartojus per didelę VINPOCETINE-aconitum dozę?**

Atsitiktinai išgėrus per didelę vaisto dozę, gali pasireikšti šalutinis poveikis, todėl kreipkitės į gydytoją arba artimiausios ligoninės priėmimo skyrių.

**Pamiršus pavartoti VINPOCETINE-aconitum**

Negalima vartoti dvigubos dozės norint kompensuoti praleistą dozę.

**Nustojus vartoti VINPOCETINE-aconitum**

Net jeigu jaučiatės geriau, vaisto vartojimo nenutraukite tol, kol baigti gydymą nurodys gydytojas.

Jeigu kiltų daugiau klausimų dėl šio vaisto vartojimo, krepkitės į gydytoją.

**4. Galimas šalutinis poveikis**

Šis vaistas, kaip ir kiti, gali sukelti šalutinį poveikį, nors jis pasireiškia ne visiems

žmonėms.

*Nedažnas šalutinis poveikis (gali pasireikšti rečiau kaip 1 iš 100 vartojusiųjų)*

Galvos skausmas, galvos svaigimas, sumažėjęs kraujospūdis, burnos džiūvimas, pykinimas, dispepsija (virškinimo sutrikimas), padidėjęs cholesterolio kiekis kraujyje.

Retas šalutinis poveikis (gali pasireikšti rečiau kaip 1 iš 1000 vartojusiųjų)

Sumažėjęs leukocitų (baltųjų kraujo ląstelių) ir trombocitų (kraujo plokštelių) kiekis kraujyje, apetito nebuvimas, cukrinis diabetas, sutrikęs miegas, sujaudinimas, nerimastingumas, mieguistumas, svaigulys, uoslės ir skonio pakitimas, sustingimas, vienos kūno pusės paralyžius, atminties sutrikimas, regos nervo disko pakitimai, klausos sutrikimai, spengimas ausyse, infarktas, krūtinės angina, sulėtėjęs ar pagreitėjęs pulsas, širdies laidžiosios sistemos sutrikimai, juntamas širdies plakimas, padidėjęs kraujospūdis, veido ir kaklo paraudimas, kojų venų trombozė ir uždegimas, pilvo skausmas, vidurių užkietėjimas, viduriavimas, vėmimas, odos paraudimas, sustiprėjęs prakaitavimas, odos niežėjimas, dilgėlinė, odos išbėrimas, bendras nuovargis, karščio bangos, padidėjusi trigliceridų koncentracija kraujyje, elektrokardiogramos ST segmento nusileidimas, sumažėjęs ar padidėjęs eozinofilų kiekis kraujyje, pakitęs kepenų fermentų aktyvumas.

*Labai retas šalutinis poveikis (gali pasireikšti rečiau kaip 1 iš 10 000 vartojusiųjų)*

Mažakraujystė, padidėjęs jautrumas vaistui, pernelyg pakili nuotaika, depresija, drebulys, traukuliai, akies junginės paraudimas, širdies ritmo sutrikimai, prieširdžių virpėjimas, kraujospūdžio nepastovumas, burnos gleivinės uždegimas, rijimo sutrikimas, odos uždegimas, nemalonūs jutimai krūtinėje, kūno temperatūros sumažėjimas, eritrocitų sulipimas, sumažėjęs ar padidėjęs leukocitų kiekis kraujyje, sumažėjęs granuliocitų (grūdėtųjų leukocitų) kiekis kraujyje, sumažėjęs eritrocitų (raudonųjų kraujo ląstelių) kiekis kraujyje, sutrumpėjęs trombino laikas, kūno svorio padidėjimas.

**Pranešimas apie šalutinį poveikį**

Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Apie šalutinį poveikį taip pat galite pranešti Valstybinei vaistų kontrolės tarnybai prie Lietuvos Respublikos sveikatos apsaugos ministerijos nemokamu telefonu 8 800 73568 arba užpildyti interneto svetainėje [www.vvkt.lt](http://www.vvkt.lt/) esančią formą ir pateikti ją Valstybinei vaistų kontrolės tarnybai prie Lietuvos Respublikos sveikatos apsaugos ministerijos vienu iš šių būdų: raštu (adresu Žirmūnų g. 139A, LT-09120 Vilnius), nemokamu fakso numeriu 8 800 20131, el. paštu NepageidaujamaR@vvkt.lt, taip pat per Valstybinės vaistų kontrolės tarnybos prie Lietuvos Respublikos sveikatos apsaugos ministerijos interneto svetainę (adresu <http://www.vvkt.lt>). Pranešdami apie šalutinį poveikį galite mums padėti gauti daugiau informacijos apie šio vaisto saugumą.

**5. Kaip laikyti** **VINPOCETINE-aconitum**

Šį vaistą laikykite vaikams nepastebimoje ir nepasiekiamoje vietoje.

Laikyti ne aukštesnėje kaip 25 oC temperatūroje.

Lizdinę plokštelę laikyti išorinėje dėžutėje, kad vaistas būtų apsaugotas nuo šviesos.

Ant lizdinės plokštelės ir dėžutės po „Tinka iki“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.

### **6. Pakuotės turinys ir kita informacija**

**VINPOCETINE-aconitum sudėtis**

- Veiklioji medžiaga yra vinpocetinas. Kiekvienoje tabletėje yra 10 mg vinpocetino.

- Pagalbinės medžiagos yra laktozė monohidratas, povidonas, krospovidonas, magnio stearatas.

**VINPOCETINE-aconitum išvaizda ir kiekis pakuotėje**

VINPOCETINE-aconitum yra baltos arba beveik baltos spalvos, lygios, cilindro formos, abiejose pusėse pažymėtos „I“ tabletės.

VINPOCETINE-aconitum supakuotas lizdinėse plokštelėse po 10, 25 arba 30 tablečių. Lizdinės plokštelės supakuotos į kartono dėžutes, kuriose yra 10, 20, 25, 30, 40, 50, 60, 70, 75, 80, 90 arba 100 tablečių. Gali būti tiekiamos ne visų dydžių pakuotės.

**Registruotojas ir gamintojas**

UAB Aconitum

Inovacijų g. 4, Biruliškių k.

Kauno r. sav.

Lietuva

Tel. +370 37 328008

Faksas +370 37 338487

el. paštas info@aconitum.lt

Jeigu apie šį vaistą norite sužinoti daugiau, kreipkitės į registruotoją.

**Šis pakuotės lapelis paskutinį kartą peržiūrėtas 2017-06-07.**

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje[http://www.vvkt.lt/](http://www.ema.europa.eu).